Toeris vas vir “klipsmokkel”Argieffoto Peter Knops van Nederland is in Turkye aangekeer nadat hy glo ‘n klip op die strand opgetel het wat hy wou saamneem huis toe. Knops, wat met vakansie in Turkye was, is vir ‘n paar uur lank in ‘n sel aangehou maar is eers ‘n maand later toegelaat om die land te verlaat, berig De Standaard. Die Turkse owerhede het gemeen dat die klip dalk van argeologiese waarde kan wees, wat dit toe ook inderdaad was. Knops is een jaar gevangenisstraf, wat voorwaardelik opgeskort is, en ‘n boete van ongeveer R5 000 opgelê. Jason Dement van Mississippi in Amerika is in April vanjaar ook vlugtig in Turkye aangehou nadat hy klippe op die strand opgetel het. Twee van die klippe in sy sak was glo ook van argeologiese waarde. Turkye is besonder ryk aan argeologiese skatte, en daar word soms spottend gesê dat as ‘n mens ‘n klip sien, dit waarskynlik van argeologiese waarde kan wees.